# Castell de Can Jaumar

El castell de Can Jaumar és un edifici de Cabrils (Maresme) que imita un castell medieval. Va ser construït el 1923 per Manuel de Jaumar i de Bofarull en el lloc on havia estat l'antiga masia de can Rafart, d'origen medieval. En aquesta època, les famílies burgeses adquirien antigues masies per a reformar-les, com ara els castells de Santa Florentina de Canet de Mar, Sant Marçal de Cerdanyola o el de Castelldefels.

## Descripció

L'edifici és d'estil historicista i incorpora una col·lecció d'elements propis dels palaus com torres amb merlets, matacans, finestres bilobulades i escuts heràldics.

## Història

Els Rafart eren una nissaga de pagesos de Cabrils documentada des del 1229. El 1579, es van emparentar per matrimoni amb els Riera de Vilassar de Dalt, i la seva casa pairal passà a nomenar-se també Can Rafart, com la de Cabrils.
El 1835, l'alcalde de Barcelona signà a favor de Joaquim Jaumar i de la Carrera, casat amb Joaquima Bofarull i Rafart, una venda judicial en remissió de Francesc Vives i Rafart. Joaquim Jaumar, que havia estat president de sala del Tribunal Suprem i amic personal del general Prim, va morir sense fills i llegà la propietat als seus nebots Francesc de Sales Jaumar i Andreu i Anna de Bofarull i Segarra (†1919). Aquests hi feren algunes obres de reforma; l'any 1906 s'engrandí la galeria lateral i es construí la capella familiar, i posteriorment, es feren millores als jardins.
El 1923, Manuel de Jaumar i de Bofarull va contractar l'arquitecte Eugenio Pedro Cendoya per a reconvertir la masia en un castell. Cendoya aixecà diversos plànols de la masia existent i del projecte de reforma i les obres finalitzaren el novembre de 1925. Durant els anys 1926 i 1927 s'hi realitzaren diversos treballs d'ornamentació interior i enjardinament.

## Vegeu també

* Fàbrica de ceràmica Fita

## Notes

* ↑ Fou capità i advocat de l'auditoria militar i va ser diputat als anys 1940, i tinent d'alcalde de l'Ajuntament de Barcelona als 1950.

## Referències

* ↑ «Notas de sociedad». La Vanguardia, 29-08-1930, pàg. 22.
* ↑ Bosch, 2017, p. 92.
* ↑ «Castell de can Jaumar». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.
* ↑ Bosch, 2017, p. 84.
* ↑ Oliva Ricós, Benet. La generació de Feliu de la Penya. Burgesia Mercantil i Guerra de Successió entre el Maresme i Barcelona. Lleida: Universitat de Lleida, 2001, p. 66. ISBN 9788484095637.
* ↑ «Joaquim JAUMAR de LA CARRERA». geneanet. Martín Rodríguez.
* ↑ AHPB, notari Francesc Xavier de Marfà, 12-07-1835.
* ↑ Bosch, 2017, p. 88-89.
* ↑ Bosch, 2017, p. 89.
* 1 2 Bosch, 2017, p. 90.
* ↑ Mas i Gibert, Xavier «El tenor Enric Mas Bosch». El Sot de l'Aubó, n5, 2011, pàg. 3-11.
* ↑ Bosch, 2017, p. 93-95.

## Bibliografia

* Bosch, Laura «Del Mas Rafart de Cabrils al Castell de Can Jaumar». XI Trobada d'entitats de recerca local i comarcal del Maresme: El desenvolupament urbanístic dels pobles del Maresme [Vilassar de Mar], 2017, pàg. 83-98.

## Enllaços externs

* «Castell de can Jaumar». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.